חוק קרן חינוך ארצות הברית-ישראל, התשע"ז-2017 
הצעת חוק ממשלתית, הכנסת ה-20
פורסם: ספר החוקים, חוברת 2652, עמ' 1056, 2017-08-03T00:00:00+03:00
חוק קרן חינוך ארצות הברית-ישראל, התשע"ז–2017 (להלן – החוק), התקבל בקריאה השנייה והשלישית ביום א' באב התשע"ז (24 ביולי 2017). קרן חינוך ארצות הברית-ישראל הוקמה בהסכם בין שתי המדינות בדבר חילופי סטודנטים ומרצים מצטיינים. בחוק נקבע לעגן את ההסכם האמור בחקיקה, על-מנת לעגן את עקרונות הקרן על פיו, וכן להופכה לאישיות משפטית. נקבע כי הקרן היא תאגיד כשר לכל זכות, חובה ופעולה משפטית. עוד נקבעו הוראות שונות לפטור ממסים לקרן. נקבע כי רהיטים, ציוד וכל שאר המוצרים המיועדים לשימושה הרשמי של הקרן, יהיו פטורים בישראל מכל סוגי המס. עוד נקבע כי הכספים והנכסים המשמשים לצורכי הקרן, וכל פעולותיה הרשמיות של הקרן במסגרת מטרותיה, לרבות קניית כלי תחבורה, יהיו פטורים ממסים כלשהם, לרבות ארנונה על נכסים המוחזקים בידי הקרן והמשמשים לצרכיה, למעט היטל או אגרה. נוסף על כך, אזרחי ארצות הברית ובעלי מענק מטעמה העוסקים בפעולות חינוכיות במסגרת הקרן יהיו פטורים ממסים.